กรมอนามัย เร่งให้ทุกศูนย์อนามัยในสังกัด เตรียมจัดทำหอพักรักษาตัวผู้ป่วยโควิด-19 ช่วยรับผู้ป่วยอาการไม่หนักเข้าพักฟื้น แบ่งเบาภาระโรงพยาบาลศูนย์
นายแพทย์สุวรรณชัย วัฒนายิ่งเจริญชัย อธิบดีกรมอนามัย กล่าวว่า จากสถานการณ์การแพร่ระบาดโรคโควิด-19 ระลอกเดือนเมษายนนี้ ทำให้พบผู้ติดเชื้อและผู้ป่วยเพิ่มขึ้นจำนวนมาก โดยมีประชาชนจำนวนหนึ่งที่ยังรอเข้ารับการรักษาตัวที่โรงพยาบาล (รพ.) เนื่องจากเตียงไม่พอ ซึ่งปัญหาดังกล่าว นายอนุทิน ชาญวีรกูล รองนายกรัฐมนตรีและรัฐมนตรีว่าการกระทรวงสาธารณสุข กำชับให้เร่งแก้ไขปัญหาอย่างเร่งด่วน เพื่อให้ประชาชนที่เจ็บป่วยได้เข้ารับการรักษาที่สถานพยาบาลให้ได้ทุกคน ล่าสุด กรมอนามัย ได้ให้ศูนย์อนามัยที่มีสถานพยาบาลให้บริการ ปรับรูปแบบเป็นหอผู้ป่วย (Cohort ward) รองรับผู้ป่วยที่ติดเชื้อโควิด-19 ที่มีอาการไม่หนักมาพักฟื้นต่อ เพื่อเป็นการแบ่งเบาภาระงานของโรงพยาบาลศูนย์ และโรงพยาบาลทั่วไปที่จำเป็นต้องสำรองเตียงไว้ให้กับผู้ป่วยที่มีอาการหนัก ซึ่งขณะนี้เริ่มนำร่องที่โรงพยาบาลส่งเสริมสุขภาพ ศูนย์อนามัยที่ 6 ชลบุรี ได้มีการปรับปรุงเตียงรองรับผู้ป่วยได้ 28 เตียง ปัจจุบันมีคนไข้ที่มาพักฟื้น 25 ราย ได้รับการส่งตัวมาจากโรงพยาบาลชลบุรี พร้อมทั้งได้เน้นย้ำให้ทุกศูนย์อนามัย ที่พบผู้ติดเชื้อจำนวนมาก เช่น ศูนย์อนามัยที่ 1 เชียงใหม่ ศูนย์อนามัยที่ 4 สระบุรี และสถาบันพัฒนาสุขภาวะเขตเมือง กรุงเทพมหานคร ปรับรูปแบบเป็นหอผู้ป่วย (Cohort ward) รองรับผู้ป่วยที่ติดเชื้อโควิด-19 ให้เพิ่มมากขึ้นด้านนายแพทย์พนิต โล่เสถียรกิจ ผู้อำนวยการศูนย์อนามัยที่ 6 ชลบุรี กล่าวว่า ศูนย์อนามัยที่ 6 ชลบุรี ศูนย์อนามัยที่ 6 เริ่มเปิดรับผู้ป่วยตั้งแต่วันที่ 17 เมษายน 2564 โดยนอกจากปรับสถานที่ให้พร้อม ยังได้ทำการเตรียมความพร้อมในชุมชน ท้องถิ่นโดยแจ้งการเปิดให้บริการหอผู้ป่วย ต่อเทศบาลตำบลนาป่า ให้รับทราบและประกาศแจ้งแก่ประชาชนในเขตพื้นที่ให้เข้าใจ เพื่อลดความตื่นตระหนกด้วย